Након Сарајевског атентата 1914. године и почетка Првог свјетског рата, народ Херцеговине је кренуо у борбу за ослобођење. У Гацку је формиран Гатачки батаљон, са чијим командантом се Радоје сукобио, због чега је, између двије ватре, морао тражити излаз. Са браћом Томом и Вулом и синовима Симом, Аћимом, Ђуром и Видаком, у зиму 1916. вратио се у Сомину и наставио комитовање. Живјели су у скривеним пећинама, а сами терен, испресијецан стотинама јама безданица, шкрипова и кршева, онемогућавао је непријатеља да им се примакне.